Орлова чука
Орлова чука е пещера в Дунавската хълмиста равнина, намираща се на територията на община Две могили, България. В нея са открити останки от праисторически хора и от мечки. Пещерата е електрифицирана и достъпна за посещения.

Местонахождение 
Намира се на десния склон на долината на река Черни Лом на 6 km източно от Две могили и на 2,5 km източно от село Пепелина, село Широково, село Острица, на 45 km от град Русе. Входът на пещерата е на височина 40 m над речното ниво, надолу до входа на пещерата води стръмна пътека с изградени стълби. От входната площадка се открива гледка към природен парк „Русенски Лом“ и красивите скални забележителности наоколо.

Геоложки произход 
Пещерата е образувана в края на плиоцена и началото на кватернера, когато е представлявала корито на подземна река, издълбала местните кредни варовици и варовити пясъчници. Пещерата представлява сложна система от тунели и зали. Таванът на пещерата представлява релеф от загладени форми, образувани от подземните водовъртежи.

Сред забележителностите на пещерата са Концертната зала, Големият сталактон (висок 3,5 m и с диаметър 0,5 m), Малката пропаст, най-голямата зала Големите сипеи, която е краят на благоустроената част на пещерата. Друга забележителност на пещерата е синтровото езерце, наречено „Изворчето“.

Орлова чука е трета сред най-дългите пещери в България с обща дължина на галериите 13 437 m. Температурата в пещерата е относително постоянна през цялата година (14 °C). Във входните си леснодостъпни части е облагородена и удобна за посещение.

Необлагородени са Космическата зала и зала Почивка.

Откриване и изследване 
Пещерата е открита през 1941 година. През 1957 година е благоустроена. Обявена е за природна забележителност през 1962 година заедно с прилежащата си площ от 7,5 хектара.

В пещера Орлова чука са провеждани много и интердисциплинарни проучвания. В нея са открити останки от късния палеолит: кости от пещерна мечка и следи от нокти, за които се смята, че са оставени непосредствено след пробуждането на мечката след зимен сън и преди първия ѝ лов. Открити са следи и от живот на пещерни хора, които са ползвали пещерата заради относително високата ѝ постоянна температура.

Фауна 
Целогодишно пещерата се обитава от общо 14 вида прилепи, които обитават пещерата през различните сезони в колония от около 12 хиляди екземпляра. Чрез наблюдения и улови с мрежи са установени :

 Голям подковонос (Rhinolophus ferrumequinum)
 Малък подковонос (Rhinolophus hipposideros)
 Южен подковонос (Rhinolophus euryale)
 Подковонос на Мехели (Rhinolophus mehelyi)
 Трицветен нощник (Myotis emarginatus)
 Голям нощник (Myotis myotis)
 Остроух нощник (Myotis blythii)
 Пещерен дългокрил (Miniopterus schreibersi)
 Дългопръст нощник (Myotis capaccinii)
 Воден нощник (Myotis daubentonii)
 Полунощен прилеп (Eptesicus serotinus)
 Савиево прилепче (Hypsugo savii)
 Ръждив вечерник (Nyctalus noctula)
 Кафяво прилепче (Pipistrellus pipistrellus)

От тези 14 вида три са включени в Световния червен списък: дългопръстият нощник, южният подковонос и подковоносът на Мехели. Всички видове прилепи са строго защитени от Закона за биологичното разнообразие на територията на цялата страна. Пещерата Орлова чука е най-значимото зимно убежище на южния подковонос и на подковоноса на Мехели в цяла България.

Туризъм 
 Орлова чука е благоустроена през 1957 година, тя е една от основните туристически забележителности в района.
 През 1962 г. пещерата е обявена за природна забележителност.
 От 1978 г. е археологически паметник на културата от национално значение.
 Пещерата е отворена за посещения от 1 април до 1 ноември от 9 до 17 часа
 До пещерата се намира хижа „Орлова чука“.

Източници

Вижте също 
 Терминология на карста и спелеологията в България

Външни препратки 
 Орлова чука – Пещерите в България
 Орлова чука - Информационен сайт

Паметници на културата в област Русе
Природни забележителности в България
Археологически резервати в България
Облагородени пещери в България
Дунавска равнина
Община Две могили